# Lourdes Barreto

Lourdes Barreto (Brejo de Areia, 23 de gener de 1943) és una activista brasilera que ha participat àrduament en la promoció dels drets de les treballadores sexuals al seu país. Cofundadora de la Xarxa Brasilera de Prostitutes en la dècada del 1980, també ha contribuït a fomentar polítiques de prevenció del VIH al Brasil. En 2024, va ser inclosa en el llistat 100 Women, que publica anualment la BBC.

## Trajectòria

Barreto va néixer en el municipi de Brejo de Areia, a l'estat de Paraíba (regió nord-est del Brasil) i va créixer a Catolé do Rocha, un altre municipi del mateix estat. Va abandonar la seva llar als 14 anys, després de patir violència domèstica i sexual. Va començar a treballar com a prostituta i a viatjar per diversos estats abans d'establir-se a Belém, Pará, al delta de l'Amazones. A Belém, treballant de nit als carrers, va començar les seves activitats en suport dels drets de les treballadores sexuals. Barreto porta un tatuatge reivindicatiu al braç que diu Eu sou puta (Soc puta).
El 1987 va fundar, juntament amb Gabriela Leite, la Xarxa Brasilera de Prostitutes, una de les primeres organitzacions de suport a les treballadores sexuals al Brasil. Aquesta xarxa va exercir un paper important en la instauració del Dia Internacional de la Treballadora Sexual, que se celebra el 2 de juny.
L'any 2000, es va presentar a les eleccions a regidora de la Cambra Municipal de Belém, però malgrat rebre un suport significatiu no va aconseguir l'escó. Més endavant es va convertir en la primera prostituta a servir en el Consell Nacional de Drets de la Dona. Barreto, al costat d'altres dones va fundar el Grup de Dones Prostitutes de l'Estat de Pará, que combat els prejudicis contra les treballadores sexuals.
Barreto va exercir un rol decisiu en la creació de polítiques de prevenció de la infecció per VIH al Brasil. Va impulsar una campanya per a prevenir la propagació del virus entre les comunitats que es dediquen a l'extracció il·legal de minerals (garimpeiros).
Va publicar la seva autobiografia el 2023, titulada Puta, autobiografia. Es va publicar amb suport financer de l'estat. Posteriorment, es va iniciar el procés per a enregistrar un documental amb el seu propi guió. Barreto s'ha casat quatre vegades i ha tingut quatre fills.

## Reconeixements

El 2023, Lourdes Barreto va ser homenatjada per l'escola de samba Piratas da Batucada en el Carnanval de Belém. A finals de 2024, la BBC va incloure-la en la seva llista 100 Women, que reconeix a les dones més influents de l'any a nivell mundial.

## Publicacions

* Barreto, Lourdes. Puta autobiografia (en portuguès brasiler). Claraboia Editora, 2023. ISBN 978-65-80162-12-3.

## Referències

* ↑ «BBC 100 Women 2024: Who is on the list this year?» (en anglès britànic). BBC, 03-12-2024. [Consulta: 9 desembre 2024].
* 1 2 Wandermurem, Isadora. «Ativista brasileira pelos direitos das prostitutas entra em lista de mulheres mais influentes do mundo em 2024; conheça» (en portuguès brasiler). Terra, 03-12-2024. Arxivat de l'original el 2024-12-09. [Consulta: 9 desembre 2024].
* ↑ Menezes, Carol. «Quem é Lourdes Barreto, a paraense influente da lista da BBC» (en portuguès brasiler). Diário do Pará, 04-12-2024. Arxivat de l'original el 2024-12-09. [Consulta: 30 desembre 2024].
* ↑ «Quem é Lourdes Barreto, a paraense influente da lista da BBC». Jornal Diário do Pará. Arxivat de l'original el 9 de desembre 2024. [Consulta: 9 desembre 2024].
* ↑ «Paraibana Lourdes Barreto é eleita uma das 100 mulheres mais influentes do mundo». WESCOM. Arxivat de l'original el 4 de desembre 2024. [Consulta: 9 desembre 2024].
* 1 2 «BBC 100 mujeres: quiénes son las 15 latinoamericanas seleccionadas entre las 100 mujeres del año» (en castellà). BBC News Mundo, 03-12-2024. Arxivat de l'original el 2024-12-13. [Consulta: 14 desembre 2024].
* ↑ Vidigal, Enize. «Livro 'Lourdes Barreto: Puta Biografia' é lançado nesta quinta, 23» (en portuguès brasiler). O Liberal, 23-02-2023. Arxivat de l'original el 2024-12-14. [Consulta: 30 desembre 2024].
* 1 2 «Ativista e prostituta, Lourdes Barreto lança autobiografia no Theatro da Paz» (en portuguès brasiler). G1. Grupo Globo, 23-02-2023. Arxivat de l'original el 2024-12-12. [Consulta: 30 desembre 2024].
* ↑ «Lourdes Barreto: 30 anos na luta por identidade das prostitutas e contra violências». Catarinas. Arxivat de l'original el 14 de desembre 2024. [Consulta: 10 desembre 2024].